7. schôdza NR SR - 1.deň - B. popoludní
Dátum: 2016-06-30
Poslanec: Rajtár, Jozef (SaS)
Druh vystúpenia: Vystúpenie v rozprave

68. Ďakujem pekne za slovo. Vážené dámy, vážení páni, so záujmom som si vypočul premiéra Slovenskej republiky Roberta Fica a jeho, aj keď ťažko povedať, ale asi obhajobu jeho ministra vnútra Roberta Kaliňáka. Číslom alebo dôvodom číslo jedna, pre ktorý by mal Robert Kaliňák zostať ministrom, je podľa premiéra fakt, že za Daniela Lipšica ako ministra vnútra bola korupčná aktivita promptne vyšetrená a páchateľ bol odsúdený. Je to veľmi, veľmi zvláštny dôvod a povedal by som, že ekvivalentne v šachu, keby bola takáto obrana, tak by bola neúspešná a dokonca si myslím, že takáto forma obhajoby bude neúspešná aj v realite. Všimol som si ďalšiu vec, ďalší odkaz pána premiéra a tým bolo, len, preboha, nehovorte o našej korupcii, lebo zahraničie, len o tom nehovorte, nechajte nás to robiť, nechajte to tak, čo sme spravili, len o tom nehovorte. No tá kauzalita sa už nedá zmeniť. Správna kauzalita by bola, nehovorte o tom, lebo sme to nepáchali a nepáchame. To by bola tá správna kauzalita, tá akceptovateľná, ale, bohužiaľ, to, čo sa stalo, sa už nedá vrátiť späť. Všimol som si ešte jednu vec v reči premiéra. Doteraz sme diskutovali o tom, či je byt v Bonaparte naozaj Ladislava Bašternáka, alebo Ladislav Bašternák iba biely kôň a byt je v skutočnosti premiérov. Dnes povedal predseda vlády: "Nevyšiel by som zo svojho domu. Nevyšiel by som zo svojho domu." Takže už vieme, komu ten byt, komu ten dom v skutočnosti patrí. Idem ďalej. A ideme... (Ruch v sále. Prerušenie vystúpenia predsedajúcim.) Hrnčiar, Andrej, podpredseda NR SR 69. Poprosím vás, kľud v rokovacej sále. Pán poslanec Galko, poprosím vás. (Reakcia poslanca.) Poprosím vás, kľud v rokovacej sále. Panie poslankyne, páni poslanci, upokojte sa, nechajte pána poslanca Rajtára vystupovať v rozprave. Nech sa páči, pán poslanec, pokračujte. Rajtár, Jozef, poslanec NR SR 70. Ďakujem. Ideme do tejto mimoriadnej schôdze s vedomím, že vy koalícia ste už Bašternákovi, resp. pánovi Kaliňákovi, svoju podporu dopredu vyslovili, či už mediálne, alebo na výboroch. Neviem, či sa pán minister zberá niekam preč, či nedokáže počúvať prejavy, odchádza, či nedokáže počúvať prejavy k vysloveniu nedôvery, ide počúvať dozadu, výborne. Schováva sa pred kamerami. (Ruch v sále.) Ladislav Bašternák je podľa všetkého momentálne najkľúčovejší muž v našom štáte, ktorý vás koalíciu alebo vládu drží priamo či nepriamo za citlivú časť tela. Niet divu, lebo sa tu pomaly odkrýva obraz o širokom pôsobení tohto muža a na ňom naviazaných osôb. Zisťujeme, že má veľmi čulé vzťahy s ministrom vnútra Robertom Kaliňákom, prenajíma byt Robertovi Ficovi, byt od neho zjavne buď kupoval, alebo dostal podpredseda parlamentu Martin Glváč a na povrch vyplávavajú ďalšie a ďalšie skutočnosti. Mimoriadne nepríjemná vec je to, že do tejto kauzy, do tejto aféry a do týchto prepojení sú zapletení aj minimálne niekoľkí prokurátori. Prokurátori, ktorí by mali byť úplne nezávislí. Môj predrečník tu už hovoril o tom, ako prokurátor, ktorý vyšetroval alebo ktorý dal príkaz bleskurýchly príkaz na zadržanie, na domovú prehliadku a tak ďalej v súvislosti s mojím asistentom, ako je prepojený s Ladislavom Bašternákom, ako má byt, ktorý prešiel tiež takou sériou dépeháčkarskou. Len veľmi stručne túto štruktúru tuto predstavím. (Rečník zobral do rúk materiál, ukazujúc ho plénu.) Začína tu od bloku C, je to len na ukážku. Ten byt pre JUDr. Bystríka Paloviča, ktorý sa tak bleskurýchle angažoval v prípade môjho asistenta, prešiel predtým cez sériu 12 firiem, ktoré majú sídlo na tej istej alebo podobnej adrese a opakujú sa v nich tí istí majitelia a konatelia v nejakých periódach. Je to dépeháčkarská schéma a nakoniec takýto byt s ďalšími priestormi zakotví u prokurátora, ktorý potom je silne motivovaný podporovať Ladislava Bašternáka a likvidovať kohokoľvek, kto príde s čímkoľvek, s čím by sa táto korupčná kauza dala likvidovať. Možno táto schéma je príliš zložitá a nie je príliš zrozumiteľná, tak som si pripravil aj takú jednoduchšiu, ak pán minister Drucker hovoril, že jeho manželka, že sa jej na to pýtal, na celú kauzu, a že ona tej kauze nerozumie, tak som si dovolil načrtnúť takúto jednoduchú schému (rečník zobral do rúk materiál, ukazujúc ho plénu), aby teda porozumeli, dám to asi sem viac doľava, aby porozumeli aj poslední ľudia, ktorí tomu ešte nerozumejú. Tu v strede je Ladislav Bašternák, pánovi Kaliňákovi ho nemusím príliš ukazovať, lebo podľa všetkého sa dôverne poznajú s kolektívom svojich ľudí, ako sú ďalší, Blaha, Hrkotáč a ďalší a ďalší, Zemko a ďalší. A tento Ladislav Bašternák robí také veci, ako stavanie bytov, stavanie bytových komplexov a podvody s DPH. Na to, aby robil tieto podvody s DPH, mu ich musí finančná správa, čo sú bývalé tzv. daňové úrady, tieto vratky DPH vyplácať. Nie, bežnému človeku by takéto vratky nevyplácala, pretože, pretože keď si založíte firmu, máte ju tri týždne, stanete sa, zaregistrujete sa na DPH, požiadate si zrazu ako nová firma o 2 mil., nie daňový úrad, finančná správa vám takúto vratku okamžite nevyplatí, pokiaľ tam nemáte svojho človeka, ktorý to teda by vám ako ich človeku vyplatil. Takže máme tu finančnú správu, ktorá bleskurýchle vypláca neoprávnené nadmerné odpočty DPH. (Reakcie z pléna.) Takéto, áno, áno, váš nominant z roku 2006 na Daňovom úrade Bratislava to vyplatil v roku 2011. Ja sám som na to podával trestné oznámenie na niekoľko desiatok strán. Takže nemusíte mať obavu, že o tom neviem, keďže som sa tomu niekoľko týždňov venoval a dal som veľmi podrobné trestné oznámenie, konkrétne teda na staviteľa Bonaparte, firmu Real Forum Invest, ktorá dostala tú inkriminovanú vratku, o ktorej informoval pán minister Kaliňák porušením daňového tajomstva, tých 3,6 mil. Takže tuto v strede je náš človek, ktorý dostáva peniaze, ktoré by nikto iný nedostal z daňových úradov, ešte prv, ako sa dane vyzbierané od slušných ľudí rozdelia na školstvo, zdravotníctvo, cesty a ďalšie priority, ešte prv. Takúto schému si vymysleli, aby nemuseli čakať, kým tie peniaze prejdú cez ministerstvá, cez tendre a nakoniec ich dostanú. Tie peniaze sa zoberú ešte z daňových úradov. Následne sa byty, postavené byty a peniaze posúvajú politikom a, bohužiaľ, aj prokurátorom, ktorí - potom čo robia? Páchateľov kryjú a likvidujú oponentov. Likvidujú tých, ktorí by s odhaľovaním korupcie prišli. Na tejto strane máme pána ministra vnútra Roberta Kaliňáka, ktorý má pod palcom políciu, NAKU, tzv. špecializovanú políciu. Je tam Robert Fico, ktorý užíva byt, ktorý, diskutovali sme o tom, či je jeho, či Ladislava Bašternáka. Posledná informácia zrejme je podľa jeho slov, že patrí priamo jemu a Ladislav Bašternák by bol iba bielym koňom vo všetkých týchto transakciách. Ono by to bolo nakoniec aj veľmi smutné, keby niekto ako Ladislav Bašternák, bývalý zlodej áut, bol najsilnejším mužom minimálne momentálne alebo za posledné roky v štáte. Nebolo by to smutné, pán Kaliňák? Myslím, že by bolo. Takže pravdepodobnejšia verzia, že Ladislav Bašternák bude bielym koňom. Máme tu Martina Glváča takisto prepojeného s Ladislavom Bašternákom a tých známych prokurátorov. Na požiadanie kedykoľvek túto jednoduchú schému opäť, opäť vysvetlím tak, aby nemal nikto žiadne pochybnosti. Zažili sme včera tú známu raziu policajnú, ktorá, ak by to nebolo smutné, tak by bola naozaj komediálnou a humornou zložkou toho, čo sa u nás deje. Ten objekt, kam polícia vpadla, nebol ani riadne zabezpečený. Pravdepodobne pár dní predtým sa odtiaľ vynášali šanóny a ďalšie veci a ani počas razie ten objekt nebol vonkoncom zabezpečený. Bol tam voľný priechod. Takže kto chcel, tak mohol z daného priestoru odísť s čímkoľvek zadným vchodom. To len na dotvorenie obrazu, aká paródia, aká paródia tu bola spravená na činnosť Policajného zboru. A na tomto mieste chcem povedať a chcem, aby to počuli všetci čestní policajti, že majú podporu mňa aj ďalších opozičných politikov, ktorí im držia palce napriek týmto extrémnym podmienkam, v ktorých musia pracovať a kde sa musia snažiť o to, aby zachovali tie zvyšky spravodlivosti, ktoré sa snažia Robert Fico a Robert Kaliňák z našej krajiny a z nášho systému všemožnými spôsobami vytláčať. Táto razia prišla teda tri až štyri mesiace po tom, ako sa začala medializovať kauza Bašternák, a roky po tom, roky po tom, ako sa udiali mnohé závažné skutočnosti, vieme, že pri väčšine Bašternákových firiem to účtovníctvo je už dávno prevedené na nekontaktnú osobu v Maďarsku, Rumunsku, dokonca v Thajskom kráľovstve. Pán Bašternák si neužil šestnásť hodín týrania ako môj asistent, ktorý korupciu odhaľoval tak, ako bola jeho povinnosť, ale sa s ním zaobchádzalo v rukavičkách. Tá razia nezodpovedala vôbec tým štandardom takýchto razií, keď niekoho hodia na zem, držia ho tam a robia mu rôzne neprístojné veci. Ale tak, bodaj by to tak bolo, keď je to náš, resp. váš človek. Táto akcia bola v duchu toho, čo Robert Fico tiež len prednedávnom, pred pár dňami, nazval navodzovanie dojmu. Budem citovať úplne presne: "Ak je pochybnosť o objektívnom prístupe orgánov činných v trestnom konaní, tak si poďme sadnúť a povedzme, že či vymyslíme niečo nové, pokiaľ ide o kontrolu týchto orgánov." Aby tu vznikol nejaký dojem, nie aby sa tu niečo zmenilo, aby sa reformoval tento skorumpovaný systém, aby tu vznikol nejaký dojem, že naozaj tá polícia, prokuratúra konajú pod nejakou verejnou kontrolou. To bolo presne cieľom včerajšej razie, navodiť nejaký dojem. Myslím, že neúspešne. Ako spomínal môj predrečník Daniel Lipšic, podobná razia bola vo Váhostave. Dnešný stav je taký, že človek v pozadí Váhostavu, ale aj dlhodobého rozkrádania štátu Juraj Široký nebol ani len obvinený po jednom roku. A ďalší manažéri, traja boli obvinení, dvaja boli zbavení pred pár dňami obvinenia. To je výsledok navodzovania dojmu, že sa tu niečo deje a že tu je niečo pod verejnou kontrolnou. Nerobme si ilúzie o tom, že Ladislav Bašternák sa nám v lepšom prípade bude vyškierať o nejaký čas niekde z Belize, kde nevydávajú kriminálnikov. V tom horšom prípade sa bude vyškierať niekde tuto z Tupého ulice alebo z ďalších svojich komplexov ako náš človek, ako človek absolútne nepostihnuteľný. Neviem, či si to, či už Robert Kaliňák, alebo Robert Fico, uvedomujú, ale nielen oni, ale celá koalícia, lebo vy všetci máte zodpovednosť, nie je to len strana SMER - SD, podporou Ladislava Bašternáka a Roberta Kaliňáka máte zodpovednosť vy všetci. Neviem, či si uvedomujete, že je tu podkopávaná základná dôvera vo fungovanie štátu a predovšetkým vo fungovanie Policajného zboru. Ako sa majú cítiť tie tisíce policajtov, tých čestných policajtov, keď sa na nich hľadí ako na súčasť vládnej mafie, keď sa na nich hľadí ako na niekoho, kto pomáha a chráni vášho koaličného človeka a nie všetkých ľudí, ktorí si to zaslúžia bez rozdielu. Naopak, ak by niekto prišiel s niečím proti korupčnému systému, práve tá polícia, jeho zložka ako NAKA, ho promptne za pomoci prokurátora prepojeného s Ladislavom Bašternákom za pár hodín zlikvidujú. Uvedomujete si túto zodpovednosť? Chcel by som sa spýtať všetkých, ale najmä teda členov finančného výboru, ako kolegov pána Ďurovčíka, pána Mojša, pani Sárközy, pána Adamčíka, pána Náhlika a ďalších, aj tých teda, ktorí tu nie sú, pána Kamenického, či si uvedomujú túto svoju zodpovednosť, že tu nejde o jednu osobu Roberta Kaliňáka. Ide tu o dôveru v základné fungovanie štátu a v základnú dôveru o to, či keď ľudia vidia policajtov, či si predstavia mafiu alebo či si predstavia niekoho, kto ich má aspoň teoreticky chrániť a pomáhať im. Ak tu niekto hovoril o aktoch vlastenectva alebo ak sme tu aj my hovorili o aktoch vlastenectva, myslím si, že táto schéma, ktorú som predtým ukazoval, by spĺňali znaky aktu vlastizrady. Prokuratúra a prokurátori majú byť nezávislí. Nemajú konať v súlade s daňovým podvodníkom, v súlade s ministrom vnútra a v súlade s niektorými zložkami polície tak, ako konajú. Mal by som aj tentoraz pár otázok na pána Kaliňáka, trošku technickejších otázok, tak vás poprosím trochu o trpezlivosť, keďže neboli doteraz príliš zodpovedané. Budú sa týkať firmy B. A. Haus, kde mimochodom pán Kaliňák tvrdil, že nemá žiadne prepojenie ani s firmami, kde figuroval Ladislav Bašternák, ani žiadne ďalšie prepojenie s Ladislavom Bašternákom. Neskôr priznal, že mal cez firmu B. A. Haus, a teda minimálne cez túto firmu. Teda podľa dokumentov, ktoré ste, pán Kaliňák, ukázali, vám bol 17. 10. 2013 poskytnutý kontokorentný úver vo výške 500-tisíc. Otázka je, či účelový, bezúčelový. Následne dňa 18. 10. 2013 boli odoslané prostriedky z vášho účtu na účet UniCredit Banky údajne Ladislavovi Bašternákovi. Tieto prostriedky mali byť sčasti použité na splatenie pohľadávok voči tejto firme a sčasti na kúpu obchodných podielov. Aká časť bola za akcie? Aká časť bola za pohľadávku? Mimochodom, pohľadávku, ktorú táto firma vôbec neeviduje. Aký bol účel tej pôžičky pre firmu? Ak bola predmetná pohľadávka od spoločníka spoločnosti, a to som sa už čiastočne pýtal, prečo teda nebola účtovaná medzi záväzkami voči spoločníkom? Spýtam sa už iba veľmi stručne a ohľadne ďalších firiem. Máte alebo ste mali, pán minister, donedávna obchodné podiely vo firme Slovenský potravinársky priemysel, a. s., alebo vo firme SFI Property, a. s.? Čiže toľko k otázkam. A na možno samotný záver tohto prejavu musím povedať, že ako nový poslanec som sa tešil na svoju úlohu v tom, že budem hovoriť a presadzovať koncepcie dobré pre ľudí, ktorí tu chcú pracovať, podnikať a žiť, veci, ako je rovná daň, ako je odvodový bonus, ako je 40 opatrení, ktoré nič nestoja štát a ktoré zlepšia život na Slovensku a o mnohých ďalších pozitívnych veciach, ktoré by sa tu dali realizovať, a o tom všetkom, čo by sa tu dalo vybudovať. Dlho mi či už moji kolegovia, alebo iní ľudia hovorili, že takéto veci sa u nás tak skoro nepodaria, pretože tuto náš štát ovláda mafia, ktorej záujmy sú presne opačné. Jej záujmy sú brať peniaze, na ktoré sa teda slušní ľudia vyskladajú, a použiť ich na čokoľvek uznajú za vhodné. Že je tu chobotnica, ktorá sa nedá osekať. Ako náhle som sa stal poslancom, narazil som na túto chobotnicu. Popravde, myslel som si, že je sofistikovanejšia, že budeme hovoriť o nejakých sofistikovaných oligarchoch, ktorí robia svoje transakcie v zahraniční a cez zahraničie a posielajú nejaké peniaze nejakým maklérom niekde v zahraničí, ktorých vyplácajú ako zisk. Z čoho to? Z Walt Disneyho a podobných svetových firiem. Bohužiaľ, tak, bohužiaľ, bohužiaľ, tá chobotnica je oveľa jednoduchšia, a to je tá slušnejšia verzia slova, oveľa jednoduchšia. Funguje na oveľa jednoduchších princípoch. A mne je o to viac smutno, že takéto niečo tu vôbec môže fungovať. Niečo tak, hovorím to jednoduchším alebo slušnejším slovom, niečo tak jednoduché. Niečo tak jednoduché. A že niečo takto jednoduché je takto ťažké osekať. Ale myslím si, že je to aj mojou povinnosťou a je to aj povinnosťou teda kolegov v opozícii, osekať a rozsekať túto chobotnicu najprv preto, aby sme sa dostali k tým pozitívnym veciam, aby sme tu mohli dávať návrhy na to, ako rozvíjať našu krajinu, ako zoštíhliť štát, ako umožniť ľuďom, ktorí majú záujem sa ľahšie presadiť, aby im štát nehádzal kolená... (Reakcia z pléna.) Polená, áno, no niektorým rozhadzuje aj cez daňové úrady tie pečené bravčové kolená nie pod nohy, ale na misy, na zlaté misy a niektorým, tým zvyšným slušným ľuďom rozhadzuje kolená, nie, polená pod nohy. Dúfam, že o pár mesiacov alebo aby som bol teda realistickejší, pár rokov tu budeme prevažne diskutovať o tých či 40 nápadoch na zlepšenie života na Slovensku, o rovnej dani, o odvodovom bonuse a ďalších veciach, ktoré pohnú našu krajinu tam, kam skutočne patrí, medzi vyspelé a vyspelejšie národy a krajiny. Na to však ten minimálny prvý krok je odvolanie ministra vnútra Roberta Kaliňáka a tej chobotnice v prvom rade, v prvom kroku, ktorá je s ním na ministerstve vnútra, ako je Milan Lučanský, Denisa Saková, Tibor D. Gašpar a ďalší. Lebo tá hniloba štátu ide do takého rozsahu, že napríklad v Nitre sa vyhadzujú normálni policajti a nahrádzajú sa členmi SBS Bonul, do takéhoto rozsahu ide táto hniloba. Strana SMER - SD tu privatizuje aj bezpečnostné zložky štátu takýmto, opäť použijem slušnejšiu verziu slova, jednoduchým spôsobom. Takže toľko môj prejav a chcel by som teda vyzvať k tomu, aby v prvom rade títo ľudia odišli, následne aby nastali systémové zmeny, aby sme potom mohli rozprávať o systémových zmenách pre celú krajinu, ktoré uľahčia život normálnym, slušným ľuďom na Slovensku. Ďakujme za pozornosť. (Potlesk.)